CELEX: 52020PC0464
Language: hu
Date: 2020-08-24
Title: Javaslat A TANÁCS VÉGREHAJTÁSI HATÁROZATA a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 tanácsi rendelet keretében Máltának nyújtandó ideiglenes támogatásról

EURÓPAI BIZOTTSÁG
            Brüsszel, 2020.8.24.
            COM(2020) 464 final
            2020/0217(NLE)
            Javaslat
            A TANÁCS VÉGREHAJTÁSI HATÁROZATA
            a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 tanácsi rendelet keretében Máltának nyújtandó ideiglenes támogatásról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               Az (EU) 2020/672 tanácsi rendelet (a továbbiakban: SURE-rendelet) meghatározza a Covid19-járvány okozta súlyos gazdasági zavarral küzdő, vagy annak komoly veszélyével fenyegetett tagállamoknak nyújtandó uniós pénzügyi támogatás jogi keretét. A SURE keretében nyújtott támogatás elsősorban a csökkentett munkaidős foglalkoztatás vagy a munkavállalók és az önfoglalkoztatók védelmét célzó hasonló intézkedések finanszírozását, és ezáltal a munkanélkülivé válás és a jövedelemkiesés előfordulásának csökkentését, valamint az említettekhez kapcsolódóan bizonyos – különösen a munkahelyeken bevezetett – egészségügyi vonatkozású intézkedések finanszírozását szolgálja.
            
            
               2020. augusztus 7-én Málta a SURE-rendelet szerinti uniós pénzügyi támogatást kért. A SURE-rendelet 6. cikkének (2) bekezdésével összhangban a Bizottság konzultált a máltai hatóságokkal, hogy ellenőrizze a tényleges és tervezett kiadások Covid19-világjárvány miatti hirtelen és nagymértékű növekedését, amely közvetlenül kapcsolódik a bérkiegészítésre, a rokkantsági ellátásra, a szülői juttatásra és az egészségügyi juttatásra vonatkozó intézkedésekhez. Ezek különösen a következők: 
            
            
               a)A pandémia okozta zavarok kezelése érdekében a Covid19-hez kapcsolódó bérpótlék a munkavállalók és az önfoglalkoztatók számára. Az A. mellékletben felsorolt, a válság által leginkább sújtott ágazatokban (például a vendéglátóiparban) dolgozó, teljes munkaidőben foglalkoztatott munkavállalók havi 800 EUR bértámogatásra jogosultak. A B. mellékletben felsorolt, kevésbé érintett ágazatokban a teljes munkaidőben foglalkoztatottak havi 160 EUR-t kaphatnak. 2020 júliusában a programot 2020 szeptemberéig meghosszabbították, és felülvizsgálták a két mellékletben szereplő ágazatok listáját. A program keretében korábban támogatott, de az aktualizált A. vagy B. mellékletben nem szereplő ágazatokban teljes munkaidőben foglalkoztatott munkavállalók 600 EUR bérpótlékban fognak részesülni.
            
            
               b)a Covid19-hez kapcsolódó rokkantsági ellátás, amely lehetővé teszi a magánszektorban dolgozó, fogyatékossággal élő személyek számára, hogy egészségügyi és biztonsági okokból otthon maradjanak, miközben fennmarad a munkaadójukkal kötött szerződésük. Ez az ellátás heti 166,15 EUR, ha az érintett személy teljes munkaidőben dolgozik.
            
            
               c)a Covid19-hez kapcsolódó családtámogatási program, amely azoknak a magánszektorban dolgozó szülőknek biztosít juttatást, akiknek az iskoláskorú gyermekek gondozása érdekében otthon kell maradniuk. A juttatásból azok a szülők részesülhetnek, akik távmunka keretében nem tudnak eleget tenni munkaköri kötelességeiknek. A teljes munkaidőben foglalkoztatottak heti 166,15 EUR közvetlen kifizetésre jogosultak.
            
            
               d)2020. március 27-től a Covid19-világjárvánnyal összefüggő egészségügyi juttatás a magánszektorban foglalkoztatott azon személyek részére, akik azért nem tudtak munkába menni, mert otthonmaradásra kötelezték őket. A jogosult személyek otthonról nem tudják elvégezni munkájukat, és munkáltatójuk nem fizeti őket a munkából való távollétük alatt. A támogatásra jogosult személyek heti 166,15 EUR összegű közvetlen kifizetésben részesülnek.
            
            
               Málta benyújtotta a Bizottságnak a megfelelő információkat.
            
            
               A rendelkezésre álló bizonyítékok alapján a Bizottság javaslatot tesz a Tanácsnak arra, hogy fogadjon el végrehajtási határozatot a fent említett intézkedések támogatása céljából a SURE-rendelet keretében Máltának nyújtandó pénzügyi támogatásról.
            
            
               •Összhang a szabályozási terület jelenlegi rendelkezéseivel
            
            
               
                  A javaslat teljes mértékben összhangban van az alapját képező (EU) 2020/672 tanácsi rendelettel.
               
               
                  E javaslat kiegészít egy másik, a tagállamok számára szükséghelyzet esetén támogatást biztosító uniós jogi eszközt, nevezetesen az Európai Unió Szolidaritási Alapjának (EUSZA) létrehozásáról szóló, 2002. november 11-i 2012/2002/EK tanácsi rendeletet (a továbbiakban: 2012/2002/EK rendelet). Március 30-án elfogadták az (EU) 2020/461 európai parlamenti és tanácsi rendeletet, amely az említett jogi eszközt módosítja abból a célból, hogy annak hatálya kiterjedjen a jelentős népegészségügyi szükséghelyzetekre, valamint meghatározza a finanszírozásra jogosult konkrét műveleteket. 
               
            
            
               •Összhang az Unió egyéb politikáival
            
            
               
                  E javaslat a jelenlegi Covid19-világjárványra válaszul hozott intézkedések közé tartozik, mint amilyen például a koronavírusra való reagálást célzó beruházási kezdeményezés, és kiegészíti a foglalkoztatást támogató egyéb eszközöket, így az Európai Szociális Alapot és az Európai Stratégiai Beruházási Alapot (ESBA)/InvestEU-t. Azáltal, hogy a hitelfelvételt és a hitelnyújtást kihasználva támogatja a tagállamokat a Covid19-járvány sajátos esetében, e javaslat második védelmi vonalat hoz létre a csökkentett munkaidős foglalkoztatás és más hasonló intézkedések finanszírozására, elősegítve a munkahelyek megőrzését, és ezáltal védelmet nyújtva az alkalmazottaknak és az önfoglalkoztatóknak a munkanélküliség kockázatával szemben. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A szóban forgó eszköz jogalapja az (EU) 2020/672 tanácsi rendelet.
               
            
         
         
            
               •Szubszidiaritás (nem kizárólagos hatáskör esetén) 
            
            
               
                  A javaslat a tagállam kérelmén alapul és az európai szolidaritás szellemében ideiglenes hitel formájában uniós pénzügyi támogatást biztosít a Covid19-járvány által érintett tagállamnak. Második védelmi vonalként az ilyen pénzügyi támogatás ideiglenes alapon segítséget nyújt a kormányzatok számára a csökkentett munkaidős rendszerek és egyéb hasonló intézkedések miatt megnövekedett közkiadásaik fedezéséhez, elősegítve azt, hogy megőrizzék a munkahelyeket, és ezáltal védelmet nyújtsanak az alkalmazottaknak és az önfoglalkoztatóknak a munkanélküliség és a jövedelemkiesés kockázatával szemben.
               
               
                  A támogatás segíteni fogja az érintett lakosságot, és hozzájárul a Covid19-válság okozta közvetlen társadalmi és gazdasági hatások enyhítéséhez. 
               
            
            
               •Arányosság
            
            
               
                  A javaslat tiszteletben tartja az arányosság elvét. Nem lépi túl az eszköz kitűzött céljainak eléréséhez szükséges mértéket. 
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Konzultáció az érdekelt felekkel
            
            
               
                  Annak érdekében, hogy a Tanács időben el tudja fogadni a javaslatot, azt rövid idő alatt kellett előkészíteni, ezért nem került sor konzultációra az érdekelt felekkel.
               
            
            
               •Hatásvizsgálat
            
            
               
                  A javaslat sürgős jellegére tekintettel nem került sor hatásvizsgálatra.
               
            
            
               4.KÖLTSÉGVETÉSI VONZATOK
            
            
               
                  A Bizottság számára lehetővé kell tenni a pénzügyi piacokon történő hitelfelvételt azzal a céllal, hogy a szóban forgó forrásokat továbbhitelezze a SURE eszköz keretében pénzügyi támogatást kérő tagállamnak. 
               
            
            
               A rendszer pénzügyi stabilitásának biztosítása érdekében a tagállami garanciákon kívül egyéb biztosítékok is beépülnek a keretbe, melyek a következők:
            
            
               ·szigorú és konzervatív pénzgazdálkodási megközelítés,
            
            
               ·a hitelportfólió olyan kialakítása, amely korlátozza a koncentrációs kockázatot, az éves kitettséget és az egyes tagállamokkal szembeni túlzott kitettséget, ugyanakkor elegendő forrást biztosít a leginkább rászoruló tagállamok számára, valamint
            
            
               ·lehetőségek az adósság átütemezésére.
            
            
               2020/0217 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 tanácsi rendelet keretében Máltának nyújtandó ideiglenes támogatásról
            
         
         
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a Covid19-világjárvány miatt felmerülő szükséghelyzeti munkanélküliségi kockázatokat mérséklő ideiglenes támogatást nyújtó európai eszköz (SURE) létrehozásáról szóló, 2020. május 19-i (EU) 2020/672 tanácsi rendeletre
                  1
                és különösen annak 6. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)2020. augusztus 7-én Málta pénzügyi támogatást kért az Uniótól annak érdekében, hogy kiegészítse a Covid19-járvány hatásának és a munkavállalókat érintő társadalmi-gazdasági következményeinek kezelésére irányuló nemzeti intézkedéseit. 
            
            
               (2)A Covid19-járvány és a Málta által a járvány megfékezése érdekében végrehajtott rendkívüli intézkedések, valamint a járvány társadalmi-gazdasági és egészségügyi következményei várhatóan drámai hatást gyakorolnak az államháztartásra. A Bizottság 2020. tavaszi előrejelzése azzal számolt, hogy Málta államháztartási hiánya és államadóssága 2020 végére a bruttó hazai termék (GDP) 6,7 %-a, illetve 50,7 %-a lesz. A Bizottság 2020. nyári időközi előrejelzése szerint Málta GDP-je 2020-ban várhatóan 6,0 %-kal esik vissza. 
            
            
               (3)A Covid19-járvány következtében Máltán a gazdaságilag aktív népesség jelentős része nem tudta folytatni tevékenységét. Mindez – a (4)–(7) preambulumbekezdésben ismertetett – bérkiegészítésre, rokkantsági ellátásra és szülői juttatásra vonatkozó intézkedéssel, valamint az egészségügyi juttatásra irányuló népegészségügyi intézkedések támogatásával összefüggésben a máltai közkiadások hirtelen és nagymértékű növekedéséhez vezetett. 
            
            
               (4)A Málta 2020. augusztus 7-i kérelmében említett, „a máltai vállalkozásokról szóló törvény (a máltai törvények 463. fejezete) és a 2020. április 13-i 389. sz. kormányzati közlemény” a pandémia okozta zavarok kezelése érdekében bevezette a munkavállalókra és az önfoglalkoztatókra irányuló Covid19-bérpótlékot. Az A. mellékletben felsorolt, a válság által leginkább sújtott ágazatokban (például a vendéglátóiparban) dolgozó, teljes munkaidőben foglalkoztatott munkavállalók havi 800 EUR bértámogatásra jogosultak. A B. mellékletben felsorolt, kevésbé érintett ágazatokban a teljes munkaidőben foglalkoztatottak havi 160 EUR-t kaphatnak. 2020 júliusában a programot 2020 szeptemberéig meghosszabbították, és felülvizsgálták a két mellékletben szereplő ágazatok listáját. A program keretében korábban támogatott, de az aktualizált A. vagy B. mellékletben nem szereplő ágazatokban teljes munkaidőben foglalkoztatott munkavállalók 600 EUR bérpótlékban fognak részesülni.
            
            
               (5)A Málta 2020. augusztus 7-i kérelmében említett, „2020. március 25-i 331. sz. kormányzati közlemény” bevezette a Covid19-hez kapcsolódó rokkantsági ellátást, amely lehetővé teszi a magánszektorban dolgozó, fogyatékossággal élő személyek számára, hogy egészségügyi és biztonsági okokból otthon maradjanak, miközben fennmarad a munkaadójukkal kötött szerződésük. Ez az ellátás heti 166,15 EUR, ha az érintett személy teljes munkaidőben dolgozik.
            
            
               (6)A Málta 2020. augusztus 7-i kérelmében említett, „2020. március 25-i 330. sz. kormányzati közlemény” értelmében a Covid19-hez kapcsolódó családtámogatási program azoknak a magánszektorban dolgozó szülőknek nyújt juttatást, akiknek az iskoláskorú gyermekek gondozása érdekében otthon kell maradniuk. A juttatásból azok a szülők részesülhetnek, akik távmunka keretében nem tudnak eleget tenni munkaköri kötelességeiknek. A teljes munkaidőben foglalkoztatottak heti 166,15 EUR közvetlen kifizetésre jogosultak.
            
            
               (7)Végezetül a Málta 2020. augusztus 7-i kérelmében említett, „2020. március 30-i 353. sz. kormányzati közlemény” 2020. március 27-től bevezette a Covid19-hez kapcsolódó egészségügyi juttatásra irányuló intézkedést a magánszektorban foglalkoztatott azon személyek részére, akik azért nem tudtak munkába menni, mert otthonmaradásra kötelezték őket. A jogosult személyek otthonról nem tudják elvégezni munkájukat, és munkáltatójuk nem fizeti őket a munkából való távollétük alatt. A támogatásra jogosult személyek heti 166,15 EUR összegű közvetlen kifizetésben részesülnek.
            
            
               (8)Málta teljesíti az (EU) 2020/672 rendelet 3. cikkében a pénzügyi támogatás igénylésére vonatkozóan meghatározott feltételeket. Málta megfelelő bizonyítékot szolgáltatott a Bizottságnak arra vonatkozóan, hogy a Covid19-hez kapcsolódó bérpótlékhoz, a Covid19-hez kapcsolódó rokkantsági ellátáshoz és a Covid19-hez kapcsolódó családi pótlékhoz közvetlenül kapcsolódó kiadások növekedése miatt a tényleges és a tervezett közkiadások 2020. február 1-jétől 243 632 000 EUR-val emelkedtek. Ez hirtelen bekövetkezett és nagymértékű növekedést jelent, mivel az új intézkedések a máltai vállalkozások és munkaerő jelentős hányadát érintik.
            
            
               (9)Az (EU) 2020/672 rendelet 6. cikkének megfelelően a Bizottság konzultált a máltai hatóságokkal, és ellenőrizte a 2020. augusztus 7-i kérelemben említett, a Covid19-járvánnyal kapcsolatos csökkentett munkaidős foglalkoztatáshoz és hasonló intézkedésekhez, valamint egészségügyi vonatkozású intézkedésekhez közvetlenül kapcsolódó tényleges és tervezett kiadások hirtelen és nagymértékű növekedését.
            
            
               (10)Következésképpen pénzügyi támogatást kell nyújtani annak érdekében, hogy Málta segítséget kapjon a Covid19-járvány okozta súlyos gazdasági zavarok társadalmi-gazdasági hatásainak kezeléséhez.
            
            
               (11)E határozat nem sértheti az egységes piac működésének torzulásaira vonatkozó bármely, különösen az EUMSZ 107. és 108. cikke alapján lefolytatandó eljárás eredményét. Nem szünteti meg a tagállamokkal szembeni azon követelményt, hogy az EUMSZ 108. cikkével összhangban értesítsék a Bizottságot az állami támogatások lehetséges eseteiről.
            
            
               (12)Máltának rendszeresen tájékoztatnia kell a Bizottságot a tervezett közkiadások végrehajtásáról annak érdekében, hogy a Bizottság fel tudja mérni, hogy milyen mértékben valósultak meg ezek a kiadások.
            
            
               (13)A pénzügyi támogatás nyújtására vonatkozó határozat elfogadása során a Tanács – az egyenlő bánásmód, a szolidaritás, az arányosság és az átláthatóság elvének alkalmazása mellett – figyelembe vette Málta meglévő és várható szükségleteit, valamint az (EU) 2020/672 rendelet alapján más tagállamok által már benyújtott vagy benyújtani tervezett pénzügyi támogatás iránti kérelmeket,
            
            
               ELFOGADTA EZT A HATÁROZATOT: 
            
            
               1. cikk
            
         
         
            
               Málta teljesíti az (EU) 2020/672 rendelet 3. cikkében meghatározott feltételeket.
            
            
               2. cikk
            
            
               (1)Az Unió Málta rendelkezésére bocsát legfeljebb 243 632 000 EUR összegű hitelt. A hitel maximális átlagos futamideje 15 év.
            
            
               (2)Az e határozat által nyújtott pénzügyi támogatás rendelkezésre állásának időtartama az e határozat hatálybalépését követő első naptól számított 18 hónap. 
            
            
               (3)A Bizottság az uniós pénzügyi támogatást legfeljebb nyolc részletben bocsátja Málta rendelkezésére. Egy-egy részlet kifizetése egy vagy több részfolyósítással történhet. Az első részlet keretében végrehajtott részfolyósítások futamideje meghaladhatja az (1) bekezdésben említett maximális átlagos futamidőt. Ebben az esetben a további részfolyósítások futamidejét úgy kell megállapítani, hogy a maximális átlagos futamidő az összes részlet kifizetése után megfeleljen az (1) bekezdésben említetteknek. 
            
            
               (4)Az első részletet az (EU) 2020/672 rendelet 8. cikkének (2) bekezdésében előírt hitelmegállapodás hatálybalépésétől függően kell rendelkezésre bocsátani. 
            
            
               (5)Az (EU) 2020/672 rendelet 4. cikkében említett uniós finanszírozás költségei az egyes részletek tekintetében, valamint a finanszírozás kapcsán az Unió által fizetendő díjak, költségek és kiadások Máltát terhelik. 
            
            
               (6)A részletek nagyságáról és rendelkezésre bocsátásáról, valamint a részfolyósítások összegéről a Bizottság dönt.
            
            
               3. cikk 
            
            
               Málta a következő intézkedéseket finanszírozhatja: 
            
            
               a)a Covid19-hez kapcsolódó bérpótlék a máltai vállalkozásokról szóló törvény (a máltai törvények 463. fejezete) és a 2020. április 13-i 389. sz. kormányzati közlemény szerint; 
            
            
               b)a Covid19-hez kapcsolódó rokkantsági ellátás a 2020. március 25-i 331. sz. kormányzati közlemény szerint;
            
            
               c)a Covid19-hez kapcsolódó családi pótlék a 2020. március 25-i 330. sz. kormányzati közlemény szerint; 
            
            
               d)a Covid19-hez kapcsolódó egészségügyi juttatás a 2020. március 30-i 353. sz. kormányzati közlemény szerint.
            
            
               4. cikk
            
            
               Málta [DÁTUM: 6 hónappal e határozat kihirdetését követően]-ig, majd azt követően hathavonta tájékoztatja a Bizottságot a tervezett közkiadás végrehajtásáról mindaddig, amíg a tervezett közkiadást teljes mértékben végre nem hajtották.
            
            
               5. cikk
            
            
               Ennek a határozatnak a Máltai Köztársaság a címzettje.
            
            
               6. cikk
            
            
               Ezt a határozatot az Európai Unió Hivatalos Lapjában ki kell hirdetni. 
            
         
         
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 159., 2020.5.20., 1. o.